## Carlos Mazón: “Hui fem justícia amb les persones majors de Castelló i les seues famílies”

*** Destaca que amb la col·locació de la primera pedra del centre de la tercera edat del carrer Onda, que disposarà de 120 places, “avancem en cohesió social i equitat”
* Lamenta el dèficit d’infraestructures “que durant massa anys hi ha hagut a la ciutat i la província”, i ratifica el compromís del Consell perquè siga “l’hora de Castelló”
* Valora projectes com el centre de salut de Sequiol, la ronda de Castelló, la inversió en dependència o el nou Hospital General, i avança que “este mes es recuperarà el CICU de Castelló, que mai s’hagué de perdre”
* Remarca la coordinació entre Generalitat, Diputació i Ajuntament “per a traure d’eixa enorme llista” les necessitats de la població**

**Castelló de la Plana.**

El president de la Generalitat, Carlos Mazón, ha subratllat que amb la col·locació de la primera pedra del centre de tercera edat al carrer Onda de Castelló este Consell “fa justícia amb les persones majors i les seues famílies”.

Així, ha assenyalat que la posada en marxa d’esta residència, que comptarà amb un aforament per a 120 usuaris amb 80 places residencials i 40 més de centre de dia, “no era solament una obligació institucional, pressupostària o social, sinó sobretot personal”. En este sentit, ha manifestat la seua satisfacció per l’execució d’este projecte “després de la falta de compromís i coordinació” de l’anterior govern amb la demanda assistencial de Castelló.

Acompanyat per la vicepresidenta i consellera de Servicis Socials, Igualtat i Vivenda, Susana Camarero; l’alcaldessa de Castelló, Begoña Carrasco, i la presidenta de la Diputació de Castelló, Marta Barrachina, Carlos Mazón ha assenyalat que amb esta infraestructura “avancem en cohesió social i equitat”, al mateix temps que ha traslladat la seua aposta per situar les persones en el centre de la seua acció de govern.

Carlos Mazón ha lamentat el dèficit d’infraestructures “que durant massa anys hi ha hagut a la ciutat i la província”, i ha ratificat el compromís del Consell perquè siga “l’hora de Castelló”.

En este sentit, ha insistit en algunes de les inversions escomeses, com el nou centre de salut de Sequiol, amb més de 2 milions d’euros; els prop de 38 milions d’euros per a la ronda de Castelló, o els 13 milions per al nou Hospital General Universitari de la ciutat “que es mereixen els seus ciutadans”.

Així mateix, ha avançat que “este mateix mes d’octubre” es recuperarà el Centre d’Informació i Coordinació d’Urgències Sanitàries (CICU), “que mai s’hagué de perdre”, i ha remarcat que tindrà millors dotacions, ja que incorporarà els servicis d’infermeria “que mai va tindre quan es va decidir centralitzar”.

**Compromís amb la dependència**

Durant la seua intervenció, Carlos Mazón ha subratllat el compromís del Consell amb la dependència. En este sentit, ha assenyalat “la reducció de llistes d’espera en un any d’un 38 % per a l’accés a la dependència a la Comunitat Valenciana, que en el cas de la província de Castelló és del 40 %.

Per a l’eix del Consell “és l’hora dels que més ens necessiten” i ha ratificat la seua intenció de continuar avançant per este camí, en plena coordinació entre Generalitat, Diputació i Ajuntament “per a traure d’eixa enorme llista” les necessitats de la població.

Fecha: 11/10/2024